సాంఘిక న్యాయం, మరియు సాధికారత మంత్రిత్వ శాఖ
దేశమంతటా రాజ్యాంగ దినోత్సవ వేడుకల నిర్వహణ
రాష్ట్రపతి నేతృత్వంలో దేశవ్యాప్తంగా రాజ్యాంగ అవతారిక  పఠనం
గుజరాత్ లోని కెవాడియాలో జరిగిన 80వ అఖిలభారత సభాపతుల మహాసభలో ముగింపు ఉపన్యాసం చేసిన ప్రధానమంత్రి
ఉత్తమ రాష్ట్ర లెజిస్లేచర్ కు పురస్కారం: ప్రజా ప్రతినిధుల పాత్ర మరియు బాధ్యతలపై జాగృతి కలుగజేసేందుకు ఏడాది పొడవునా కార్యక్రమాలు
రాజ్యంగ దినోత్సవం సందర్బంగా వెలువరించిన ఈ-సంగ్రహం ఆవిష్కరించిన శ్రీ ప్రకాశ్ జావడేకర్
దేశవ్యాప్తంగా గురువారం రాజ్యాంగ దినోత్సవాన్ని ఘనంగా జరుపుకున్నారు. రాష్ట్రపతి శ్రీ రాంనాథ్ కోవింద్ నేతృత్వంలో శాసనపీఠిక పఠనం జరిగింది. గుజరాత్ లోని కెవాడియాలో జరిగిన 80వ సభాపతుల మహాసభలో ప్రధానమంత్రి ముగింపు ఉపన్యాసం చేయడం ఈ సందర్బంగా గురువారం ఏర్పాటు చేసిన కార్యక్రమాల విశేషాలు. ప్రధానమంత్రి శ్రీ నరేంద్ర మోదీ తమ ముగింపు ఉపన్యాసంలో విధుల ప్రాముఖ్యతను ఉద్ఘాటించారు. హక్కులు, గౌరవం మరియు ఆత్మవిశ్వాసం ఇచ్చే వనరుగా విధులను పరిగణించాలని ప్రధాని అన్నారు. హక్కులకు మరియు విధులకు మధ్య దగ్గర సంబంధం ఉందని మహాత్ముడు కనుగొన్నారని, మనం మన విధులను సరిగా నిర్వర్తిస్తే మన హక్కులు స్వతస్సిద్ధంగా లభిస్తాయని గాంధీ అభిప్రాయపడ్డారని ప్రధాని వెల్లడించారు. డిజిటల్ భద్రతలో మీ వినియోగదారుని గురించి తెలుసుకోవడం - కె వై సి ఏ విధంగా కీలకమైన అంశమో అదేవిధంగా రాజ్యాంగ భద్రతా కవచానికి మీ రాజ్యాంగాన్ని తెలుసుకోండి - కె వై సి ఒక పెద్ద రక్షణ అని ప్రధాని అన్నారు. చట్టాల భాష సరళంగా, సామాన్యులకు అందుబాటులో ఉండాలని నొక్కి చెప్తూ, తద్వారా వారు ప్రతి చట్టంతో నేరుగా సంబంధం ఏర్పరచుకోగలరని అన్నారు. కాలం చెల్లిన శాసనాలను తొలగించే ప్రక్రియ సరళంగా ఉండాలని కూడా ఆయన అన్నారు. చట్టాలను సవరించిన వెంటనే పాత వాటిని స్వయంచాలకంగా తొలగించే వ్యవస్థ ఉండాలని అన్నారు. మహాసభ ప్రారంభమైన తొలిరోజు బుధవారంనాడు రాష్ట్రపతి శ్రీ రాంనాథ్ కోవింద్ , ఉప రాష్ట్రపతి శ్రీ వెంకయ్య నాయుడు, లోక్ సభ స్పీకర్ శ్రీ ఓం బిర్లా సభలో ప్రసంగించారు.
80వ అఖిలభారత సభాపతుల మహాసభలో ముగింపు సమావేశం తరువాత లోక్ సభ స్పీకర్ శ్రీ ఓం బిర్లా పత్రికా గోష్టిలో ప్రసంగించారు. ఉత్తమ రాష్ట్ర లెజిస్లేచర్ ను ఎంపిక చేసేందుకు ఒక కమిటీని ఏర్పాటు చేయాలని, ఆ కమిటీ నామినేట్ చేసే రాష్ట్ర లెజిస్లేచర్ కు గౌరవ పురస్కారం అందజేయాలని కూడా సభాపతులు నిర్ణయించారని ఆయన తెలిపారు. పంచాయత్ స్థాయి నుంచి ప్రజా ప్రతినిధుల పాత్ర మరియు బాధ్యతలు మరియు ప్రజలపట్ల జవాబుదారీతనం గురించి రాష్ట్ర లెజిస్లేచర్లు ఏడాది పొడవునా కార్యక్రమాలను నిర్వహిస్తాయని కూడా ఆయన వెల్లడించారు. రాజ్యాంగంలో పొందుపరచిన ప్రాధమిక హక్కులు మరియు విధులను గురించి యువతలో జాగృతిని కలుగజేసే విషయాన్ని ప్రత్యేకంగా నొక్కిచెప్పడం జరుగుతుంది.
ఈ సందర్భాన్ని పురస్కరించుకొని రాజ్యాంగం, ప్రాథమిక హక్కులు మరియు ప్రాథమిక విధులపై రాసిన ప్రత్యేక వ్యాసాల ఈ- సంగ్రహాన్ని కేంద్ర సమాచార ప్రసార శాఖ మంత్రి శ్రీ ప్రకాశ్ జావడేకర్ ఆవిష్కరించారు. ఈ-బుక్ లో న్యాయమూర్తులు, పారిశ్రామికవేత్తలు, కళాకారులతో సహా వివిధ రంగాలకు చెందిన ప్రముఖులు రాసిన 32 వ్యాసాలు ఉన్నాయి. ముందుగా ఈ వ్యాసాల సంకలనాన్ని కాఫీ టేబుల్ బుక్ రూపంలో తేవాలని అనుకున్నారు. ఆ తరువాత ఎక్కువ మందికి చేర్చాలనే ఉద్దేశంతో ఈ-బుక్ రూపంలో తెచ్చారు.
రాజ్యాంగ దినోత్సవ వేడుకల్లో భాగంగా వందలాది కార్యక్రమాలు నిర్వహించారు. వాటిలో వెబినార్లు, ప్రదర్శనలు, వ్యాసరచన పోటీలు, పోస్టర్లు వేయడం, క్విజ్ , నినాదాలు రాయడం వంటి పోటీలు, ప్రాంతీయ వెబినార్లు, ఈ- బ్యానర్లు, డిజిటల్ ప్రదర్శన మరియు ప్రసంగాలు, ఆడియో మరియు వీడియోల విడుదల, వార్తాపత్రికలలో వ్యాసాల ప్రచురణ, పౌరుల ప్రాథమిక విధులపై చర్చలు తదితర కార్యక్రమాలను నిర్వహించడం జరిగింది.
కేంద్ర సమాచార మరియు ప్రసార మంత్రిత్వ శాఖ పరిధిలోని పత్రికా సమాచార కార్యాలయం  ప్రాంతీయ మరియు శాఖా కార్యాలయాలు దేశవ్యాప్తంగా ప్రాథమిక విధులు మరియు బాద్యతలతో సహా రాజ్యాంగానికి సంబంధించిన వివిధఅంశాలపై దాదాపు 30 వెబినార్లు నిర్వహించాయి. ఈ వెబినార్లలో విద్యావేత్తలు, న్యాయశాస్త్ర నిపుణులు, మీడియా ప్రతినిధులు పాల్గొన్నారు.
ఈ కార్యక్రమంలో యువతను కలుపుకునిపోవడానికి కేంద్ర యువజన వ్యవహారాలు మరియు క్రీడల మంత్రిత్వ శాఖ పరిధిలోని నెహ్రూ యువ కేంద్రాల ద్వారా దేశవ్యాప్తంగా అనేక కార్యక్రమాలను నిర్వహించారు. నెహ్రు యువ కేంద్ర సంఘటన్ కు చెందిన 18 లక్షల మంది అధికారులు , యువజన వాలంటీర్లు మరియు ఇతర సహచర బృందాలు దేశవ్యాప్తంగా రాష్ట్రపతి నేతృత్వంలో రాజ్యాంగ అవతారిక పఠనం చేశారు. రాజ్యాంగ విలువలు మరియు ప్రాథమిక విధుల  గురించి వెబినార్లు/ప్రసంగాలు నిర్వహించారు. అన్ని రాష్ట్రాలు / కేంద్రపాలిత ప్రాంతాలకు చెందిన 623 జిల్లాలలోని 81,473 గ్రామాల నుంచి 4.27 లక్షల మంది యువజన వాలంటీర్లు పాల్గొన్నారు. అవతారిక పఠనం చేసిన యువకులు అందరికీ ఒక సర్టిఫికెట్ ఇచ్చేవిధంగా వారు దేశంలో ఎక్కడి నుంచయినా షేర్ చేసిన లింక్ నుంచి సర్టిఫికెట్ తీసుకునే ఏర్పాటు చేశారు.